টেস্ট ম্যাচ চলছে তুঙ্গে। এর মধ্যেই কলকাতার জন্য মন খারাপ করা খবর। আগামী বছরের ৫ এপ্রিল বসছে মনমাতানো ইন্ডিয়ান প্রিমিয়ার লিগের আসর। আর আইপিএলে কলকাতা নাইটরাইডার্স পাবে না গুরুত্বপূর্ণ এক সদস্যকে। তিনি কে? এতদিন পর্যন্ত কলকাতা নাইটরাইডার্সের ধ্রুবতারা ছিলেন এই প্রাক্তন ক্রিকেটার। তিনি পাকিস্তানের প্রাক্তন অধিনায়ক। ‘সুলতান অফ সুইং’ নামে গোটা বিশ্ব তাঁকে চেনে। বল হাতে যে কোনও মুহূর্তে বিপক্ষের রাতের ঘুম কেড়ে নিতে পারতেন তিনি। তিনি আর কেউ নন, ওয়াসিম আক্রম। দু-দু’ বার চ্যাম্পিয়ন দলের সদস্য ছিলেন আক্রম। 

শাকিবের সঙ্গে আক্রম।
এ হেন আক্রমকে এবার পাচ্ছে না কেকেআর। ব্যক্তিগত কিছু কাজ আর সময়ের অভাবে এবার আক্রম নিজেকে সরিয়ে নিচ্ছেন। আর তিনি না থাকা মানেই বিরাট বড় গহ্বর তৈরি হওয়া। এ কথা বলাই বাহুল্য। আক্রমকে পাওয়া না গেলে কেকেআর বোলাররা প্রয়োজনীয় সাহায্যও পাবেন না। কলকাতা নাইটরাইডার্সের ম্যানেজিং ডিরেক্টর ভেঙ্কি মাইসোর বলেন, ‘আমরা আক্রমভাইয়ের অভাব অনুভব করব। গত কয়েক বছরে দলের সঙ্গে গভীরভাবে জড়িয়ে পড়েছিলেন আক্রম। ২০১২ ও ২০১৪ মরসুমে কেকেআর-এর জয়ের নেপথ্যে ছিলেন আক্রমভাই।’ অন্যদিকে পাকিস্তানের প্রাক্তন অধিনায়ক বলেন, ‘কেকেআর-এর সদস্যদের সঙ্গে বেশ মিশে গিয়েছিলাম।’ এবার কলকাতা নাইটরাইডার্স নামকরা এই ক্রিকেটারের গুরুত্বপূর্ণ পরামর্শ পাওয়া থেকে বঞ্চিত হবে। উল্লেখ্য, আইপিএলের দশম সংস্করণ শুরু হবে ৫ এপ্রিল।